Addenda al conveni de col·laboració entre l’Administració de la Generalitat de Catalunya mitjançant el Departament d’Ensenyament i l’Ajuntament de Solsona per al Pla educatiu d’entorn del curs 2016-2017

Barcelona, 18 d’octubre de 2016
Reunits

Pel Departament d’Ensenyament de la Generalitat de Catalunya

L’Honorable senyora Meritxell Ruiz i Isern, consellera d’Ensenyament, nomenada pel Decret 3/2016, de 13 de gener (DOGC núm. 7037 de 14 de gener de 2016), i actuant en virtut de les atribucions que li confereix l’article 12 de la Llei 13/1989, de 14 de desembre, d’organització, procediment i règim jurídic de l’Administració de la Generalitat de Catalunya.

Per l’Ajuntament de Solsona

L’Il·lustríssim senyor David Rodríguez i González, alcalde de Solsona, amb NIF núm. P2525700G, en virtut de les facultats atribuïdes per l’article 53.1.a del Text refós de la Llei municipal i de règim local de Catalunya, aprovat pel Decret legislatiu 2/2003, de 28 d’abril.

Exposen

Que amb data 18 de maig de 2015 el Departament d’Ensenyament de la Generalitat de Catalunya i l’Ajuntament de Solsona van subscriure un conveni de col·laboració en matèria de llengua, interculturalitat i cohesió social, mitjançant el Pla educatiu d'entorn. 

Que el desenvolupament del Projecte del Pla educatiu d'entorn genera unes despeses, que cal atendre.

Que la clàusula dotzena del conveni esmentat preveu que els recursos econòmics que es destinaran al projecte es concretaran mitjançant una addenda al conveni.

Per tot això, ambdues parts, reconeixent-se mútua capacitat per actuar, consideren convenient formalitzar la present addenda de conformitat amb les següents
Clàusules

Primera. L’objecte d’aquesta addenda és concretar en 3.900,00 euros l’import de les despeses destinades al desenvolupament de les actuacions adreçades a donar suport al Pla educatiu d'entorn, per al curs acadèmic 2016-2017.

Segona. El Departament d’Ensenyament hi col·laborarà aportant la quantitat total de 3.000 euros amb l’objectiu de donar suport a actuacions que fomentin l’èxit escolar i la participació de les famílies. 

Aquest import es distribueix en les anualitats següents:

· 2016: 35% de la quantitat total, 1.050,00 euros.

· 2017: 65% de la quantitat total, 1.950,00 euros.

La quantitat corresponent a l’any 2016 es farà efectiva a càrrec de la posició pressupostària D/460000100/4240/0000 del centre gestor EN07 del pressupost de la Generalitat per a l’any 2015, prorrogat per al 2016. La quantitat corresponent al 2017 es farà efectiva a càrrec de la posició pressupostària pertinent de l'any 2017.

L’Ajuntament de Solsona farà una aportació mínima de 900,00 euros. 

Tercera. El Departament d’Ensenyament farà efectiu a l’Ajuntament de Solsona l’import total de 3.000,00 euros distribuït de la manera següent:

En concepte de bestreta, es tramitarà el 35% de la quantitat total en el moment de la signatura d’aquesta addenda i la quantitat restant (65% de la quantitat total) es tramitarà un cop es liquidi correctament l’import total, i prèvia presentació del certificat del secretari–interventor de la corporació, amb el vistiplau de l’alcalde, conforme les despeses certificades s’adeqüen al pressupost inclòs en el pla d’actuació. En aquest certificat, s’ha de fer constar la relació de despeses efectuades i ha d’incloure també les de l’Ajuntament per un import de 900,00 euros, amb indicació de quines d’aquestes despeses han estat reconegudes i quines disposades. En aquesta relació també cal fer constar les aplicacions pressupostàries amb càrrec a les quals s’ha fet la despesa, el creditor, l’import i la data de pagament, o el motiu pel qual no s’ha pogut reconèixer la despesa, si escau. Aquest certificat s’ha de presentar no més tard del 15 d’octubre de 2017.

A més a més, la liquidació haurà d’anar acompanyada del certificat de l’acta d’aprovació de la memòria per part de la Comissió Representativa–Institucional, prevista a la clàusula vuitena del conveni de col·laboració.

L’Administració de la Generalitat i els ens que conformen el seu sector públic poden portar a terme actuacions de control i requerir informació al destinatari o destinatària final del fons, d’acord amb el que preveu l’article 90 bis del Text refós de la Llei de finances públiques de Catalunya, aprovat pel Decret legislatiu 3/2002, de 24 de desembre.

La corporació local està obligada a destinar els fons rebuts a les activitats objecte d’aquesta addenda i a justificar l’aplicació d’aquests fons d’acord amb els conceptes establerts a la clàusula segona.

Així mateix, la corporació estarà obligada a facilitar tota la informació que li sigui requerida pels òrgans de control de l’Administració de la Generalitat de Catalunya i la Sindicatura de Comptes o altres òrgans competents.

Quarta. Aquesta addenda serà vigent des del moment de la seva signatura, amb efectes durant el curs 2016-2017, i fins al 31 de desembre de 2017.

Cinquena. Incorporar al conveni signat la clàusula següent:

“Novena bis. Les dues administracions es comprometen a complir la normativa vigent en matèria de protecció del menor, i concretament, la Llei orgànica 1/1996, de 15 de gener, de Protecció jurídica del menor, de modificació parcial del Codi Civil i de la llei d’Enjudiciament Civil.

Així mateix, es comprometen a complir la normativa en matèria  de protecció de dades de caràcter personal, concretament el què preveu la Llei orgànica de 13 de desembre, de protecció de dades de caràcter personal i el Reial decret 1720/2007, de 21 de desembre, pel qual s’aprova el Reglament de desenvolupament de la Llei orgànica 15/1999, de 13 de desembre.”

Sisena. Aquesta addenda està sotmesa als requisits establerts en el capítol IX del Text refós de la Llei de finances públiques de Catalunya, aprovat pel Decret legislatiu 3/2002, de 24 de desembre.

Perquè així consti, s’estén el present document en exemplar duplicat a un sol efecte i, en prova de conformitat, el signen les parts indicades en el lloc i data ut supra.
